水出桂陽縣西北上驛山盧溪，為盧溪水，東南流逕桂陽縣故城，謂之洭水。
《地理志》曰：洭水出桂陽，南至四會是也。洭水又東南流，嶠水注之，水出都嶠之溪，溪水下流歷峽，南出是峽，謂之貞女峽。峽西岸高巖名貞女山，山下際有石如人，形高七尺，狀如女子，故名貞女峽。古來相傳，有數女取螺于此，遇風雨晝晦，忽化為石。斯誠巨異，難以聞信。但啟生石中，摯呱空桑，抑斯類矣。物之變化，寧以理求乎？溪水又合洭水，洭水又東南入陽山縣，右合漣口水，源出縣西北百一十里石塘村，東南流。水側有豫章木，本徑可二丈，其株根猶存，伐之積載，而斧跡若新。羽族飛翔不息，其旁衆枝飛散遠集，鄉亦不測所如，惟見一枝，獨在含洭水矣。漣水東南流注于洭。洭水又東南流而右與斟水合，水導源近出東巖下，穴口若井，一日之中，十溢十竭，信若潮流，而注洭水。洭水又南逕陽山縣故城西，耆舊傳曰：往昔縣長臨縣，輒遷擢超級，太史逕觀，言勢使然。掘斷連岡，流血成川，城因傾阤，遂即傾敗。閣下大鼓，飛上臨武，乃之桂陽，追號「聖鼓」。自陽山達乎桂陽之武步驛，所至循聖鼓道也。其道如塹，迄于鼓城矣。洭水又逕陽山縣南，縣，故含洭縣之桃鄉，孫皓分立為縣也。洭水又東南流也。
應劭曰：洭水東北入沅。瓚注《漢書》：沅在武陵，去洭遠，又隔湘水，不得入沅。洭水東南，左合翁水。水出東北利山湖，湖水廣圓五里，潔踰凡水，西南流注于洭，謂之翁水口。口已下東岸有聖鼓杖，即陽山之鼓杖也。橫在川側，雖衝波所激，未嘗移動。百鳥翔鳴，莫有萃者。船人上下以篙撞者，輒有瘧疾。洭水又東南，左合陶水，水東出堯山。山盤紆數百里，有赭嵒迭起，冠以青林，與雲霞亂采。山上有白石英，山下有平陵，有大堂基。耆舊云：堯行宮所。陶水西逕縣北，右注洭水。洭水又逕含洭縣西。
王歆《始興記》曰：縣有白鹿城，城南有白鹿岡。咸康中，郡民張魴為縣，有善政，白鹿來遊，故城及岡竝即名焉。
南出洭浦關，為桂水。
關在中宿縣，洭水出關，右合溱水，謂之洭口。《山海經》謂之湟水。徐廣曰：湟水一名洭水，出桂陽，通四會，亦曰漼水也。漢武帝元鼎元年，路博德為伏波將軍，征南越，出桂陽，下湟水，即此水矣。桂水，其別名也。